Kontiolahden mopopoikia syytettiin turhaan turvapaikanhakijoita päin ajamisesta. Pojat itse kertoivat jutelleensa hätämajoituksessa olleiden turvapaikanhakijoiden kanssa. Vartijan mukaan pojat olisivat ajaneet ryhmittymänä kovaa vauhtia kohti turvapaikanhakijoita. Vartijan väitteen tueksi ei löytynyt näyttöä. Pojat saavat todennäköisesti sakkoja poliisia karkuun ajamisesta.

Kihlakunnansyyttäjä on päättänyt, että Kontiolahden mopopoikien tapaus etenee rangaistusmääräysmenettelyyn. Tämä tarkoittaa sitä, että pojat tulevat todennäköisesti saamaan sakkoja poliisia karkuun ajamisesta.

Tapaus sai alkunsa lokakuussa, kun poliisille ilmoitettiin mopoilijoiden ryhmittyneen rintamaan ja ajaneen päin turvapaikanhakijoita Kontiorannan entisen kasarmin pihamaalla.

Kun poliisit tulivat paikalle etsimään mopoilijoita, pojat ajoivat karkuun viranomaisia.

Syyttäjä ei löytänyt näyttöä siitä, että pojat olisivat ajaneet päin turvapaikanhakijoita.

Itä-Suomen syyttäjänviraston kihlakunnansyyttäjä Mirja Seppänen kertoo, että poikien omien sanojen mukaan he olivat kiertäneet rakennuksen mopoilla. Pojat kertoivat, että he olivat käyneet kättelemässä ja juttelemassa turvapaikanhakijoiden kanssa.

Pojat kertoivat esitutkinnassa, että he säikähtivät paikalle tullutta vartijaa.

Seppäsen mukaan väitteet turvapaikanhakijoita kohti ajamisesta perustuivat pitkälti vartijan kertomukseen tapauksesta.

– Jo esitutkinnan aikana selvisi, että pojat eivät olleet ajaneet kohti ihmisjoukkoa, Seppänen kertoo.